Ring Bali akéh motor gedé (mogé) sané bodong lan nénten naur pajak. Mogé bodong inucap nénten katumbas ring déaler resmi, kémahon kerakit padidi antuk bagian per bagiannyané kaimpor secara melianan. Napi mawinan bodong riantukan akéh mogé ring Bali sané kadistribusiang nénten ngelintang déaler resmi. Punika ngawinang pajaknyané taler tan naanin ketaur. Sané nuénang mogé memesannyané bagian per bagian, minekadi bannyané, vélgnyané, mesinnyané miwah tiosan. Riusan punika wau kerakit ring béngkél utawi padidi ring umahnyané. Asapunika kebaosang anggota Komisi III DPRD Provinsi Bali, AA.Ngurah Adhi Ardhana wau puniki. Paindikan punika kabligbagang ring sajroning acara Isin Gumi Radio Singaraja FM 92,0 Mhz rahina Werespati, 21 Juli 2016.
Kaki Dukuh, Seririt
Sepatutnyané pihak petugas Béa Cukai nguratiang lan taler nertibang riantukan spérpat punika ke pesan saking dura negara. Yéning niki tan wénten penertiban saking pihak sané wenang, pacang nerus dados modus. Inggih punika pajak nénten ketaur kémahon tetep ngawigunayang margi raya. Petugas mangda lewih ketat nuréksain barang-barang inucap.
Tanaya, Kampung Tinggi
Motor gedé (mogé) punika taler ngawigunayang margi raya umum, bilih-bilih mogé punika ring margi raya kadang ngusain jalan raya, motor biasa kantos mengalah. Senangkan motor biasa punika tetep naur pajak nyabran warsanyané. Pihak kepolisian naler ngawéntenang razia majeng mogé secara ketat napiké jangkep surat-suratnyané.
Aji Bima, Banjar
Sané nuénang motor gedé mangda medué rasa sadar naur pajak antuk taat, tan wénten paksaan saking sira kemanten. Pidadab punika wantah kewajiban pinaka warga Negara sané becik. Santukan pajak punika pacang muali kawigunayang prabéa pewangunan serana praserana minekadi jalan ring sewengkon Bali puniki.
Gung Surya, Lovina
Akéh kebecikan lan keuntungan sané pacang kamolihang majeng sané nuénang mogé yéning ipun taat naur pajak. Minekadi ipun merasa aman lan nyaman rikala ngawigunayang kendaraanyané ring margi raya, masyarakat naler pacang nampénin antuk becik sekadi sang nuénang motor biasa.
Nyoman Yasa, Kalibubuk
Manut tiang riantukan kebaosang bodong lan kamolihang nénten saking déaler resmi, janten sampun samian punika laksana melanggar ukum. Iriki mangda pihak sané wenang mapidadab sapunapi sepatutnyané, kapungkur mangda tan indik puniki tan dados conto ring tengahing masyarakat.(ama)
ban_Latn jav_Latn ban_Latn bjn_Latn ban_Latn bjn_Latn ban_Latn bjn_Latn ban_Latn ban_Latn ban_Latn